ՄԱՍԻՍԻ ՔԱՂԱՔԱՊԵՏ ԴԱՎԻԹ ՀԱՄԲԱՐՁՈՒՄՅԱՆԻ ՇՆՈՐՀԱՎՈՐԱԿԱՆ ԽՈՍՔԸ ՀԱՆՐԱՊԵՏՈՒԹՅԱՆ ՏՈՆԻ ԱՌԹԻՎ

Սիրելի՛ հայրենակիցներ,
Շնորհավորում եմ Հայաստանի առաջին հանրապետության օրվա առթիվ:
1918թ. մայիսի 28-ին իրականություն դարձավ անկախ պետականությունը վերականգնելու հայոց դարավոր երազանքն ու նպատակը:
Առաջին հանրապետությունը ծնունդ առավ և կերտվեց հայ ժողովրդի հավաքական կամքի, պայքարի, զոհողությունների ու կորստի, Սարդարապատի, Բաշ-Ապարանի, Ղարաքիլիսայի հերոսամարտերի հաղթանակների շնորհիվ:
Չնայած այն հանգամանքին, որ Հայաստանի առաջին հանրապետությունը կարճատև կյանք ունեցավ, այդուհանդերձ այն դարձավ ուղեցույց ու ուղենիշ ապագայի համար, որը լավագույնս դրսևորվեց 1980-ական թվականների վերջին:
Փառք ու պատիվ բոլոր նրանց, ում շնորհիվ ունեցանք մայիսի 28-ը:
Սիրելի՛ հայրենակիցներ,
Երկրում ստեղծված իրավիճակով պայմանավորված՝ այսօր մասսայական ու մեծամասշտաբ միջոցառումներ չեն անցկացվում, այդուհանդերձ տոնը շարունակում է լինել խորախորհուրդ ու կարևորագույն:
Մեկ անգամ ևս շնորհավորում եմ այս գեղեցիկ տոնի՝ Առաջին հանրապետության օրվա առթիվ: Մաղթում եմ կամք, կորով, դժվարություններին դիմակայելու ուժ և հավատ: